সিলেট সিটি করপোরেশনের প্রথম নির্বাচন হয় ২০০৩ সালের ২০ মার্চ। বিএনপি নেতৃত্বাধীন চারদলীয় জোট তখন ক্ষমতায়। তৎকালীন সিলেট-১ আসনের এমপি ছিলেন মরহুম এম. সাইফুর রহমান। নির্বাচনে আওয়ামী লীগের প্রার্থী মহানগর আওয়ামীলীগ সভাপতি বদর উদ্দিন আহমদ কামরান এবং বিএনপির প্রার্থী তৎকালীন জেলা সভাপতি এম.এ হক। এই নির্বাচনে চারদলীয় জোট কোমর বেঁধে মাঠে থাকলেও বিএনপির একাংশ নিজেদের প্রার্থীর বিরুদ্ধে কাজ করে। বিশেষ করে কেন্দ্রীয় বিএনপির বিভেদের কারণে অনুকূল সময়েও নির্বাচনের সুফল ঘরে তুলতে পারেনি বিএনপি। প্রথম নির্বাচনে ধাক্কা খেয়ে তারা আর ঘুরে দাঁড়াতে পারেনি। আর এই সুযোগে সিলেট সিটিতে একক সাম্রাজ্য গড়ে তুলেন কামরান। পৌরসভার কমিশনার থেকে চেয়ারম্যান, অতঃপর মেয়র। এভাবে কামরান হয়ে উঠেন সিলেটের রাজনীতির সবচেয়ে বড় বিজ্ঞাপন। আকাশচুম্বি জনপ্রিয়তা তার। তৈরি হয় নিজস্ব ভোটব্যাংক। এ কারণে ২০০৮ সালের ৪ আগস্টে কারান্তরীণ থেকেও বিপুল ভোটে মেয়র নির্বাচিত হন তিনি। প্রায় ৪ যুগের অভিজ্ঞতা। সিলেটের শেষ পৌর চেয়ারম্যান, আবার প্রথম সিটি মেয়র- দেশের রাজনৈতিক ইতিহাসে কামরানের এমন অনন্য রেকর্ড। কিন্তু কামরানের এমন জনপ্রিয়তায়ও ধস নামে ২০১৩ সালের নির্বাচনে। ৫ মে’র ওই নির্বাচন তার জন্য একটি কালো অধ্যায়। জনপ্রিয়তার তুঙ্গে থাকার পরও বিএনপি প্রার্থী আরিফের কাছে ধরাশায়ী হন তিনি। অনেকগুলো কারণ। সেই নির্বাচনে সিলেট আওয়ামী লীগের বড় একটি অংশ বিরোধিতা করে কামরানের। এই সুযোগে চরম অন্তরদ্বন্দ্বে ডুবে থাকা সিলেট বিএনপি আরিফকে একক প্রার্থী করে আট-ঘাট বেঁধে মাঠে নামে। চারদলের শরিক জামায়াতও সঙ্গি হয় তাদের। পাল্টে যায় পরিস্থিতি। কথামালা দিয়ে মানুষকে বশে রাখা কামরানের উপর থেকে অনেক ভোটার মুখ ফিরিয়ে নেন। ফলে নির্বাচনে আরিফের কাছে হেরে বসেন কামরান। তবে হেরে গিয়েও দমে যাননি তিনি। রাজনীতির মাঠের পাকা খেলোয়াড় কামরান সরব হয়ে উঠেন আবার। সব অনুষ্ঠানেই তিনি-মধ্যমণি। সব মিলিয়ে কামরানের বিকল্প কামরান- এমন ভাবনা শুরু হয় দলের ভেতরে-বাইরে। ২০১৭ সালে আওয়ামী লীগের কেন্দ্রীয় সম্মেলনে কামরান সাংগঠনিক সম্পাদক হওয়ার ইচ্ছা পোষণ করেন। কিন্তু দলীয় সভানেত্রী শেখ হাসিনা তাকে নিয়ে নিজের পরিকল্পনা জানিয়ে দেন সাফ। ‘তুমিতো সিলেটের মেয়র’- এমন আশ্বাস দিয়ে কেন্দ্রীয় নির্বাহী সদস্য করেন তাকে। সেই থেকেই সিটি নির্বাচনে কামরানই যে আওয়ামীলীগের প্রার্থী, তা অনেকটা নিশ্চিত ছিলো। নির্বাচনের ঠিক মুহূর্তে মহানগর সাধারণ সম্পাদক আসাদ উদ্দিনসহ একাধিক নেতা নৌকা চেয়ে বসলেও শেষ সময়ে দলীয় সভানেত্রী শেখ হাসিনা কামরানের বিকল্প কাউকেই মনে করেননি। তাঁর হাতেই নৌকা তুলে দিয়ে সাফ জানিয়ে দেন কামরানের পক্ষেই কাজ করতে হবে সবাইকে। নেত্রীর নির্দেশে ঘোষণার প্রথম দিন থেকেই সবাই একাট্টা হয়ে কামরানের পাশে এসে দাঁড়ান। কিন্তু নির্বাচনের ঠিক আগ মুহূর্তের এমন ঐক্যের দৃশ্য আর নির্বাচনের পর পাল্টে যাওয়া ফলই এখন নানা আলোচনার জন্ম দিচ্ছে।